KIRJALLINEN KYSYMYS E-0954/01 esittäjä(t): María Valenciano Martínez-Orozco (PSE) komissiolle. Sukupuolten tasa-arvo alueellisten työllisyyssopimusten ohjelmissa.



Virallinen lehti nro 350 E , 11/12/2001 s. 0064 - 0065



KIRJALLINEN KYSYMYS E-0954/01 esittäjä(t): María Valenciano Martínez-Orozco (PSE) komissiolle (28. maaliskuuta 2001) Aihe: Sukupuolten tasa-arvo alueellisten työllisyyssopimusten ohjelmissa Vuonna 1996 komissio teki niin sanottuja alueellisia työllisyyssopimuksia koskevan aloitteen, jolla käynnistettiin 89 ohjelman toteuttaminen EU:n jäsenvaltioissa. Aluepolitiikan pääosasto on antanut ohjelmille rahoitustukea teknistä apua varten, ja kunkin mukana olevan maan tai alueen indeksiin sidottujen operatiivisten ohjelmien talousarvioiden puitteissa suurin osa ohjelmista on päättynyt tai ne ovat loppuvaiheessa. Kun jäsenvaltiot suorittavat hankkeiden valintaa, niiden on komission asettamien suuntaviivojen mukaan korostetusti suosittava keinoja ja toimia, jotka perustuvat EU:n yhtäläisten mahdollisuuksien politiikkaan. Alueellisten työllisyyssopimusten oppaassa kaudelle 20002006 suositellaan samoin yhtäläisiä mahdollisuuksia suosivan politiikan noudattamista uusissa ohjelmissa, missä tahansa paikallisissa olosuhteissa niitä toteutetaankin. Onko sukupuolen vaikutusta arvioitu alueellisten työllisyyssopimusten 89 ohjelmassa, jotta tästä kokeilusta saatuja tietoja voitaisiin käyttää uusiin hankkeisiin kuluvalla ohjelmakaudella ja jotta voitaisiin arvioida, kannattaako loppuvaiheessa olevia ohjelmia jatkaa vai ei? Jos näin ei ole, mihin toimiin komissio ryhtyy parantaakseen nykykäytäntöä ja ottaakseen huomioon mitä aikaisemmasta on opittu? Michel Barnier'n komission puolesta antama vastaus (7. kesäkuuta 2001) Jo vuonna 1997, kun ensimmäiset alueelliset työllisyyssopimukset joita koskevat hankkeet saivat rahoitusta kaikista rakennerahastoista tehtiin, sopimuksissa määrättiin miesten ja naisten yhtäläisiä mahdollisuuksia koskevaa politiikkaa edistävistä toimista. Ohjelmakautena 19941999 voimassa olleessa sääntelyssä, joka ei ollut yhtä kattavaa kuin ohjelmakautena 20002006 sovellettava sääntely, säädettiin, etteivät rakennerahastoista tuetut hankkeet saaneet olla tasa-arvoperiaatteen vastaisia. Koska tämä aihe on hyväksytty yhdeksi Euroopan työllisyyspolitiikan neljästä pilarista, se toistuu laajasti sopimuksissa esitetyissä toimintasuunnitelmissa myös laajassa merkityksessään ja sisältää vähemmistöjä ja sosiaalista syrjäytymistä koskevat ongelmat. Sopimusten mukaisesti aloitettuja innovatiivisia hankkeita edistettiin kahdessa vuosina 1999 ja 2000 pidetyssä konferenssissa. Näitä kahta tapahtumaa koskevat asiakirjat ovat käytettävissä Inforegio-sivustolla (http://www.inforegio.cec.eu.int/). Kyseisten tietojen saatavuuden parantamiseksi on lisäksi perustettu tietokanta, joka sisältää kysymyksessä olevien 89 sopimuksen mukaisesti aloitettuja hankkeita koskevat tiedot; hankkeet on luokiteltu erityisesti Euroopan työllisyyspolitiikan neljän tärkeimmän alan mukaisesti. Tietokanta, joka on saatavilla Inforegio-sivustolla, tulee käyttöön lähikuukausina. Luettelo niistä tärkeimmistä hankkeista, joita sopimusten avulla pyritään edistämään ja joiden voidaan katsoa edistävän tasa-arvoa, lähetetään arvoisalle parlamentin jäsenelle ja parlamentin pääsihteeristölle. Näiden hankkeiden jatkamista ja laajentamista suositellaan tietyissä tapauksissa rakennerahastojen ohjelmakautta 20002006 koskevien uusien suunnitelmien osalta. Yhtäläisten mahdollisuuksien edistämisen kannalta erityisen lupaavista hankkeista komissio voi mainita naisten työskentelyä tukevan säätiön (Fondation pour le travail des femmes, FAST), joka esiteltiin kokemustenvaihtoseminaarissa marraskuussa 1999. Kyseinen säätiö, jonka toimintaa pyritään edistämään Wienin sopimuksella, on perustettu erityisesti sellaisia naisia varten, joiden ammattipätevyys on suhteellisen vähäinen; säätiö pyrkii parantamaan heidän mahdollisuuksiaan siirtyä työelämään. Alueellisten työllisyyssopimusten perusteella laaditussa ja asiantuntijoiden suorittaman hyväksynnän jälkeen kesäkuussa 2001 ilmestyvässä oppaassa, joka koskee siirrettävissä olevia välineitä ja hyviä käytäntöjä, mainitaan myös tiettyjä muita esimerkillisiä toimintoja. Sopimuksia koskevassa aihekohtaisessa arvioinnissa, joka aloitetaan nyt ja suoritetaan vuoden 2001 loppuun mennessä, otetaan huomioon tämä laaja-alainen ensisijainen kohde.